ธนาคารใหญ่สุดในเยอรมนี กำลังมีปัญหา
“Deutsche Bank เป็นภัยคุกคาม และมีความเสี่ยงต่อสถาบันทางการเงินมากสุดในโลก”  ประโยคดังกล่าวถูกรายงานออกมาโดย กองทุนการเงินระหว่างประเทศ หรือ IMF  รู้หรือไม่ว่า.. Deutsche Bank เป็นหนึ่งในธนาคารยักษ์ใหญ่ของโลก และ เป็นธนาคารใหญ่ที่สุดในประเทศเยอรมนี เคยมีมูลค่าสูงถึง 2.5 ล้านล้านบาท  ใหญ่กว่าทุกธนาคารในประเทศไทยรวมกัน..  มาในวันนี้ Deutsche Bank มีมูลค่าบริษัทเหลือ 5.0 แสนล้านบาท ซึ่งตัวเลขนี้ไม่ห่างจาก ธนาคารกสิกรไทย ที่มีมูลค่าบริษัท 4.6 แสนล้านบาท  มันเกิดอะไรขึ้น ? ลงทุนแมนจะเล่าให้ฟัง
28 ม.ค. 2562

ธนาคารใหญ่สุดในเยอรมนี กำลังมีปัญหา / โดย ลงทุนแมน
“Deutsche Bank เป็นภัยคุกคาม และมีความเสี่ยงต่อสถาบันทางการเงินมากสุดในโลก”
ประโยคดังกล่าวถูกรายงานออกมาโดย กองทุนการเงินระหว่างประเทศ หรือ IMF
รู้หรือไม่ว่า..
Deutsche Bank เป็นหนึ่งในธนาคารยักษ์ใหญ่ของโลก
และ เป็นธนาคารใหญ่ที่สุดในประเทศเยอรมนี
เคยมีมูลค่าสูงถึง 2.5 ล้านล้านบาท
ใหญ่กว่าทุกธนาคารในประเทศไทยรวมกัน..
มาในวันนี้
Deutsche Bank มีมูลค่าบริษัทเหลือ 5.0 แสนล้านบาท
ซึ่งตัวเลขนี้ไม่ห่างจาก ธนาคารกสิกรไทย ที่มีมูลค่าบริษัท 4.6 แสนล้านบาท
มันเกิดอะไรขึ้น ?
ลงทุนแมนจะเล่าให้ฟัง
จริงๆ แล้วเรื่องนี้ต้องย้อนกลับไปตั้งแต่ปี 2008
ปีนั้น Lehman Brothers และ Bear Stearns สองสถาบันการเงินยักษ์ใหญ่ของโลก ล้มละลายจากฟองสบู่ซับไพรม์ในสหรัฐอเมริกา..
เรื่องดังกล่าวส่งผลกระทบต่อสถาบันทางการเงินหลายแห่งทั่วโลก
ไม่ว่าจะเป็น Goldman Sachs, J.P. Morgan Chase, Citigroup และอีกหลายบริษัท
สำหรับ Deutsche Bank นาย Josef Ackermann ซีอีโอของบริษัท (ช่วงปี 2002 - 2012) ประกาศว่า Deutsche Bank มีเงินทุนสำรองอยู่เป็นจำนวนมาก และสามารถรับมือกับเหตุการณ์ดังกล่าวได้ดีกว่าคู่แข่งรายอื่นๆ
แต่เรื่องนี้กลับเป็นคำโกหก..
เพราะจริงๆ แล้ว Deutsche Bank ปิดบังตัวเลขการขาดทุนกว่า 3.8 แสนล้านบาท
ผลกระทบจากฟองสบู่ในปี 2008
ทำให้เกิดหนี้ด้อยคุณภาพในระบบจำนวนมาก
มากจนส่งผลกระทบต่อสภาพคล่องของหลายบริษัทที่เกี่ยวข้อง
Deutsche Bank เป็นหนึ่งในนั้น
เมื่อหนี้ด้อยคุณภาพ รวมกับการขาดทุนที่ซ่อนอยู่
ทำให้บริษัทขาดสภาพคล่อง และต้องประกาศเพิ่มทุน
ปี 2013 Deutsche Bank เพิ่มทุน 1.1 แสนล้านบาท
ปี 2014 Deutsche Bank เพิ่มทุน 0.5 แสนล้านบาท
และเพิ่มทุนอีกครั้ง 2.9 แสนล้านในปีเดียวกัน..
หลังจากนั้น
Deutsche Bank ยังถูกปรับเงินจำนวนกว่า 0.9 แสนล้านบาท เนื่องจากบริษัทร่วมมือกันสร้างราคาอัตราดอกเบี้ยกู้ยืม LIBOR กับหลายธนาคารให้อยู่ในระดับที่บริษัทได้ผลประโยชน์
เรื่องนี้ส่งผลให้ Deutsche Bank ต้องปรับโครงสร้างบริษัทครั้งใหญ่
โดยการไล่พนักงานออก 9,000 คน และยกเลิกที่ปรึกษาอีก 6,000 คน
อย่างไรก็ตาม John Cryan ซีอีโอของบริษัท (ช่วงปี 2015 - 2018) ยังยืนยันว่าธนาคารยังมีฐานะทางการเงินที่แข็งแกร่ง
อย่างไรก็ตามเมื่อไปดูตัวเลขทางการเงินอาจไม่ใช่อย่างนั้น
Deutsche Bank มีมูลค่าทางบัญชี 2.4 ล้านล้านบาท
แต่ Deutsche Bank มีสินทรัพย์ 52.9 ล้านล้านบาท
ตอนนี้บริษัทกำลัง Leverage 22 เท่า ซึ่งมากกว่าธนาคารทั่วไปซึ่งอยู่ประมาณ 10 เท่า
Leverage 22 เท่าในความหมายง่ายๆ ก็คือ
บริษัทกำลังมีสินทรัพย์ 22 บาท ซึ่งประกอบไปด้วยส่วนของตัวเอง 1 บาท และเป็นหนี้อีก 21 บาท..
แปลว่า Deutsche Bank กำลังมีหนี้จำนวนมาก เมื่อเทียบกับทุนของตนเอง
เรื่องนี้จึงส่งผลให้บริษัทไม่ผ่าน Stress Test จากธนาคารกลางของสหรัฐอเมริกา (FED) เนื่องจากมีความเสี่ยงที่เปิดอยู่
Stress Test เป็นการทดสอบภาวะวิกฤติของระบบธนาคารว่าสามารถเอาตัวรอดในสถานการณ์ต่างๆ ได้หรือไม่ ซึ่งแน่นอนว่า Deutsche Bank ไม่ผ่านการทดสอบ..
นอกจากปัญหาการจัดการความเสี่ยง
Deutsche Bank ยังต้องเจอกับ Brexit ในสหราชอาณาจักรที่เป็นฐานรายได้หลักของธนาคาร
ทุกๆ รายได้ 100 บาทของ Deutsche Bank มาจากสหราชอาณาจักรถึง 16 บาท
ผลการดำเนินงานของ Deutsche Bank
ปี 2015 ขาดทุน 2.4 แสนล้านบาท
ปี 2016 ขาดทุน 0.5 แสนล้านบาท
ปี 2017 ขาดทุน 0.3 แสนล้านบาท
เรื่องทั้งหมดนี้ส่งผลให้ IMF ประเมินว่า
Deutsche Bank เป็นภัยคุกคาม และมีความเสี่ยงต่อสถาบันทางการเงินมากสุดในโลก..
โดยปัจจุบันหุ้นกู้ของ Deutsche Bank ถูกประเมินอยู่ในระดับ Baa3 ซึ่งหากต่ำกว่านี้อีกเพียงขั้นเดียวจะกลายเป็น non-investment grade หรือ เรตติ้งในระดับที่ไม่เหมาะจะลงทุน
และในตอนนี้ หุ้น Deutsche Bank กำลังซื้อขายกันในระดับราคาเดียวกับเมื่อวิกฤติเศรษฐกิจปี 2008
ย้อนกลับไป 11 ปีที่แล้ว..
Lehman Brothers และ Bear Stearns ล้มลงในระยะเวลาเพียงไม่กี่วัน
และส่งผลกระทบไปทั่วโลก
แต่ในครั้งนั้นเรียกว่าเจ็บครั้งเดียวแต่จบ..
แต่ Deutsche Bank กลับตรงกันข้าม
ที่ฝืนทนเรื่อยมา จนเป็นแผลเต็มตัว
จนเดาไม่ออกเลยว่า
ยังมีบาดแผลอีกมากแค่ไหน
ที่ซ่อนอยู่ในธนาคารที่ใหญ่สุดในเยอรมนีแห่งนี้..
----------------------
แล้วธนาคารที่ใหญ่สุดในโลก มีธนาคารอะไรบ้าง? 
โหลดแอป blockdit ได้ที่ 
----------------------
References
-
-
-
-
-
-
-
-